Broken Hill
        
         (by i Australia)
Store norske leksikon,Geografi,Verdens geografi,Oseania,Australias geografi
Broken Hill er en gruveby i sørøstlige Australia, i delstaten New South Wales, nær grensen mot Sør-Australia. Byen har 17 269 innbyggere (2020). Nærmeste større by er Adelaide, som er 426 kilometer sørvest for Broken Hill.
Byen, kjent som «Silver City», ligger ved noen av verdens rikeste forekomster av sølv, bly og sink. Malmen inneholder 11–17 prosent bly, 10–16 prosent sink og 3–14 unser sølv per tonn. Blymalmen sendes til Port Pirie ved Spencergulfen i Sør-Australia for smelting og raffinering, sinkmalmen sendes enten til Cockle Creek og Port Pirie eller til Risdon, Tasmania.Mineralforekomstene ble oppdaget i 1883, og ble frem til 1939 drevet av Broken Hill Proprietary Company, Ltd. (BHP), som utviklet seg til Australias største foretak og som dominerte byens næringsliv totalt. Det var flere alvorlige tvister mellom foretaket og den sterke fagforeningen som var etablert; den mest kjente tvisten, «The Big Strike», varte i 18 måneder (1919–1920).Til tross for en krympende befolkning og flere utarmede gruver er Broken Hill Australias lengstlevende gruveby. Blyforgiftning er fortsatt et av de alvorligste helseproblemene, spesielt hos barn. Les mer i Store norske leksikon Australias geografi Australia Australias befolkning Australias historie økonomi og næringsliv i Australia